SKRIFTLIG FORESPØRGSEL E-2982/02

af Rosa Miguélez Ramos (PSE) til Kommissionen

(23. oktober 2002)

Om: Foranstaltninger til begrænsning af ulykker i fiskeriet

Europa-Parlamentet vedtog den 5. april 2001 en beslutning om sikkerhed og ulykkesårsager i forbindelse med fiskeri(1), hvori det i punkt 2 anmodede Kommissionen om at fremlægge direktivforslag med sigte på udarbejdelse af en fælles lovramme, der skal regulere og garantere sikkerhedsforholdene på de fartøjer, der ikke er omfattet af direktiv 93/103/EF og 97/70/EF.

Har Kommissionen tænkt sig at fremsætte noget forslag i denne forbindelse?

Hvordan kan man efter Kommissionens opfattelse forbedre sikkerheden på mindre fiskerfartøjer?

(1) EFT C 21 E af 24.1.2002, s. 359.

Svar afgivet på Kommissionens vegne af Anna Diamantopoulou

(18. december 2002)

Kommissionen påregner at foretage en evaluering af den praktiske gennemførelse af Rådets direktiv 93/103/EF af 23. november 1993 om minimumsforskrifter for sikkerhed og sundhed under arbejdet om bord på fiskerfartøjer (trettende særdirektiv i henhold til artikel 16, stk. 1, i direktiv 89/391/EØF)(1) i medlemsstaterne. Den vil udarbejde en rapport på basis af resultaterne af denne evaluering og de nationale rapporter, der er fremlagt af medlemsstaternes myndigheder som fastsat i artikel 13, stk. 4, i nævnte direktiv. Denne rapport vil blive forelagt Europa-Parlamentet, Rådet, Det Økonomiske og Sociale Udvalg og Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen.

Et eventuelt forslag om at udvide anvendelsesområdet for direktiv 93/103/EF vil kunne analyseres under Kommissionens udarbejdelse af den nævnte rapport om den praktiske gennemførelse.

For så vidt angår Rådets direktiv 97/70/EF af 11. december 1997 om etablering af harmoniserede sikkerhedsforskrifter for fiskeskibe med en længde på 24 meter og derover(2), er dets anvendelsesområde, som titlen angiver, begrænset til skibe med en længde på 24 meter og derover.

I forbindelse med reformen af den fælles fiskeripolitik (FFP) foreslår Kommissionen, at Fællesskabet fortsætter med at yde støtte i form af samfinansiering til investeringer i udstyr til fartøjer med det formål at øge sikkerheden ombord, uanset skibets størrelse, for så vidt disse investeringer ikke medfører nogen forøgelse af fiskeriindsatsen.

For at bidrage til at forbedre arbejdstagernes sundhed og sikkerhed om bord på skibe, der er kortere end 24 meter, har EU efter forslag fra Kommissionen vedtaget en omfattende fællesskabslovgivning.

Man kan i denne forbindelse nævne Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(3) samt følgende særdirektiver: Rådets direktiv 90/269/EØF af 29. maj 1990 om manuel håndtering af byrder, som kan medføre risiko for ryg- og lændeskader(4), Rådets direktiv 89/655/EØF af 30. november 1989 om arbejdstagernes brug af arbejdsudstyr(5) som ændret ved Rådets direktiv 95/63/EF af 5. december 1995(6), Rådets direktiv 89/656/EØF af 30. november 1989 om arbejdstagernes brug af personlige værnemidler(8) samt Rådets direktiv 92/29/EØF af 31. marts 1992 om minimumsforskrifter for sikkerhed og sundhed med henblik på at forbedre den lægelige bistand om bord på skibe(7).

(1) EFT L 307 af 13.12.1993.

(2) EFT L 34 af 9.2.1998.

(3) EFT L 183 af 29.6.1989.

(4) EFT L 156 af 21.6.1990.

(5) EFT L 393 af 30.12.1989.

(6) EFT L 335 af 30.12.1995.

(7) EFT L 113 af 30.4.1992.

(8) EFT L 393 af 30.12.1989.